

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/18-01/3**

**URBROJ: 2198/31-02-18-2**

**U Gračacu, 6. lipnja 2018. g.**

**ZAPISNIK**

 sa 7. sjednice Općinskog vijeća Općine Gračac održane 6. lipnja 2018. godine s početkom u 17,00 sati u općinskoj vijećnici u Gračacu.

 Sjednicom predsjedava predsjednik Općinskog vijeća Općine Gračac Tadija Šišić, koji pozdravlja nazočne i otvara 7. sjednicu Općinskog vijeća.

 Pročelnica Jedinstvenog upravnog odjela Općine Gračac, Bojana Fumić, vrši prozivku vijećnika radi utvrđivanja kvoruma. Nazočni su: Tadija Šišić, Ružica Tulumović, Kata Brčina, Viktor Kupčak, Ivana Tomić, Momir Japundžić, Milorad Stanisavljević i Slavica Miličić.

 Nenazočni su vijećnici: Berislav Crepulja, Goran Đekić, Nebojša Rađenović, Tomo Delač i Rade Dubajić.

 Sjednici je nazočno 8 od 13 vijećnika, stoga postoji kvorum za pravovaljano održavanje sjednice i donošenje odluka.

 Sjednici je nazočna i Nataša Turbić, općinska načelnica Općine Gračac, zamjenik općinske načelnice, Robert Juko, pročelnica Jedinstvenog upravnog odjela Općine Gračac, Bojana Fumić te službenice Anka Šulentić i Svjetlana Valjin.

Predsjednik otvara aktualni sat u 17, 15:

Slavica Miličić: zašto se toliko dugo čekalo da se napravi program raspolaganja poljoprivrednim zemljištem, UNDP je 2009. godine nudio pomoć u izradi programa raspolaganja poljoprivrednim zemljištem, nije navodno bilo kapaciteta da se napravi, a sad se odjednom radi kada je država stisnula? Drugo pitanje odnosi se na Mjesni odbor Popina, prikupljena je dokumentacija, možemo li o tome malo više razgovarati na Vijeću, i što se tiče Mjesnog odbora u Srbu treba im pomoći.

Načelnica: na prvo pitanje mogu odgovoriti na ovaj drugi dio tog pitanja, kako se napravio u zakonskom roku od tri mjeseca. Otkada sam ja, od 2013 do 2018. lokalna samouprava nije raspolagala zemljištem, nije bilo ovlasti za raspolaganje, ne znam za prije, za UNDP netko drugi neka se referira na taj dio. Imali smo od 2002. ili 2005. neki popis, no to nije bio program, nije bio dokument koji bi bio prikladan. Anka Šulentić: 2002. napravljen je, ali samo tekstualni dio. Treba naglasiti da je 2007. Općina Gračac tek dobila prvi prostorni plan, to tada ispada da je sve bilo poljoprivredno. Nama je UNDP nudio neke novce, međutim oni su uvjetovali rokove. Ni sada to ne radi općina sama, sada je država u obvezi dati na raspolaganje besplatno dokumentaciju za izradu, tada nije bilo niti vektor karata vektor koje sada imamo. Načelnica- županija je dala oko 450 tisuća kuna za vektor karte. Slavica Miličić- niste imali novce ili karte? Anka Šulentić- i da smo imali novce, nismo imali karte. Tadija Šišić- moj ured ni danas nema te karte. Anka Šulentić- osim toga, tada se RH još nije uknjižila ni na mali dio zemljišta, gotovo ništa, a na osnovi toga nije se moglo ništa napraviti. Načelnica- imat ćemo točku dnevnog reda, nisu bile podloge, sada donosimo program. Što se tiče inicijative za novi mjesni odbor, prije je prijedlog bio nepotpun, upravo danas je predan novi zahtjev. Što se tiče toga da Mjesni odbor Srb treba pomoć, ne rade oni već 5 godina i duže, moja zamjenica je članica, bivši zamjenik Tankosić je bio prije, očigledan je manjak interesa kojega očigledno imaju ovi drugi. Ne radi se o neznanju već o nekim drugim stvarima. Trebaju se donositi financijski planovi kao što čine drugi korisnici, oni ih uglavnom ne predaju pa ih mi stavimo u proračun prema ranijim godinama. Plaćamo telefon, struju, pokrenuli smo proceduru kod Ministarstva državne imovine da se obnovljeni dom prebaci na nas. Bojana Fumić- objašnjava postupak po inicijativi za osnivanje novog mjesnog odbora. Mjesni odbor Srb ima svoj žiro račun, obvezni su i oni i vijeće manjine, kao i drugi proračunski korisnici planirati i izvještavati na propisani način, predavati izjave o fiskalnoj odgovornosti, a to se ne čini, kao što se već raspravljalo. Treba razmisliti o opravdanosti posebnog žiro- računa jer vjerovatno bi bilo manje takvih problema da ga nemaju. Slavica Miličić- ovaj s Popine je ozbiljan. Predsjednik- bili su i drugi, često je u pitanju politikanstvo.

Aktualni sat zaključuje se u 17,30.

 Predsjednik predlaže

**DNEVNI RED:**

1. Razmatranje prigovora i donošenje odluka po prigovorima na prijedlog Programa

 raspolaganja poljoprivrednim zemljištem u vlasništvu Republike Hrvatske za

 područje Općine Gračac

2. Prijedlog Odluke o donošenju Programa raspolaganja poljoprivrednim zemljištem u

 vlasništvu Republike Hrvatske za područje Općine Gračac

3. Prijedlog Odluke o izboru ponuditelja

4. Prijedlog Odluke o izmjenama i dopunama Odluke o načinu pružanja javnih usluga

 prikupljanja miješanog komunalnog otpada i biorazgradivog komunalnog otpada

 na području Općine Gračac

 Prijedloga za izmjene i dopune nije bilo. Vijećnici glasuju te sa 8 ZA- jednoglasno (od ukupno 8 nazočnih vijećnika), usvajaju predloženi dnevni red koji glasi:

**DNEVNI RED:**

1. Razmatranje prigovora i donošenje odluka po prigovorima na prijedlog Programa

 raspolaganja poljoprivrednim zemljištem u vlasništvu Republike Hrvatske za

 područje Općine Gračac

2. Prijedlog Odluke o donošenju Programa raspolaganja poljoprivrednim zemljištem u

 vlasništvu Republike Hrvatske za područje Općine Gračac

3. Prijedlog Odluke o izboru ponuditelja

4. Prijedlog Odluke o izmjenama i dopunama Odluke o načinu pružanja javnih usluga

 prikupljanja miješanog komunalnog otpada i biorazgradivog komunalnog otpada

 na području Općine Gračac

 Predsjednik poziva nazočne da se izjasne ukoliko imaju primjedbi na zapisnik s prethodne, 6. sjednice. Primjedbi nema te se isti smatra jednoglasno usvojenim.

**Ad/1** Razmatranje prigovora i donošenje odluka po prigovorima na prijedlog Programa raspolaganja poljoprivrednim zemljištem u vlasništvu Republike Hrvatske za područje Općine Gračac

Načelnica: prijedlog Programa raspolaganja poljoprivrednim zemljištem u vlasništvu Republike Hrvatske za područje Općine Gračac bio je na javnom uvidu 15 dana, dostavljeno je 5 primjedbi, mi smo odmah postupili smo po dvije jer su bile osnovane, a za 3 smatramo da se kose s programom. Razmatra se svaki prigovor pojedinačno:

Načelnica: EKO TURIZAM LIKA d.o.o. Gračac, Deringaj 23c. je poslovni subjekt koji ima interes proširenja no njegov načelni prigovor gdje traži dugotrajni zakupu plus prvootkup ne možemo podržati, u ovoj fazi niti jedna čestica nije predviđena za prodaju dok sve podatke ne dobijemo. Sada je sve na popisu predviđeno za zakup, smatram da je prigovor neosnovan i da ne bi trebao biti usvojen. Bojana Fumić- nije ni zakonski predviđeno da određujemo prvokup u programu na taj način. Načelnica: drugi prigovor je od EKO ZELENGRAD j.d.o.o. Kostrena, Žarka Pezelja 39. Zatraženo je da se određene parcele uopće ne stave u zakup jer navodno oni njima na određeni način raspolažu. Predlažem da se prigovor odbije, nema niti jedan razlog da bilo kakva čestica izuzme, moramo obuhvatiti sve, a uostalom nemaju niti ugovor. Treća primjedba je gospodina Dane Obradovića iz Bruvna i zaista je osnovana, utvrdili smo da su neusklađeni podaci, odnosno da su se u određenim katastarskim općinama pogrešno u tablicu povlačile određene parcele, isto kao i prigovor Miljuš Dane iz Deringaja, koji je na to upozorio. Današnji prijedlog je po tim prigovorima te od samih izrađivača tehnički korigiran i kao takav dostavljen. Peta primjedba je od OPG-a Darka Tankosića iz Dugopolja. On nije prigovorio direktno na program nego traži određene kriterije prednosti kod ponuditelja, no to se propisuje zakonom. Anka Šulentić: programom se određuju ukupne površine, dotadašnje raspolaganje, maksimalna površina, površine za zakup i ostale namjene. Kada je dobiven prvi prigovor da ne odgovaraju čestice, uvidom u naše podatke sve je bilo u redu, međutim pri prijenosu podataka izrađivača pojedine šifre katastarskih općina povučene su kao površine, neke su izostavljene. Sada je tablica u redu.

Predsjednik otvara raspravu:

Slavica Miličić: ovo što je Darko Tankosić predložio da naši OPG-ovi imaju prednost, mislim da to možemo prihvatiti. Anka Šulentić: programom se to ne propisuje, zakon već to propisuje u čl. 36. (stočari kojima nedostaje površine, poljoprivrednici na području općine ili duže registrirani OPG-ovi, mladi...), ne možemo kad već u zakonu to stoji. Slavica Miličić- ako netko nema odavde, zašto da se javi netko iz npr. Splita. Bojana Fumić- koliko god bilo popularno to predlagati, smatram da za to ne bi bili nadležni, zakon propisuje kriterije i moguće prednosti. Načelnica- imenovat će se dva povjerenstva za provedbu. Primjedba je dobra, no ne odnosi se na predmet programa. Bojana Fumić- nakon suglasnosti na program, neće se odjednom ići u raspolaganje sa svime, već po cjelinama, ovisno o dokumentaciji. Slavica Miličić: samo da ne bude manipulacija. Tadija Šišić- nadam se da neće, a ima ih svugdje.

Pristupa se glasovanju o svakom pojedinom prigovoru:

EKO TURIZAM LIKA d.o.o. Gračac, Deringaj 23c- vijećnici glasuju: 0 ZA prigovor, 8 PROTIV, 0 uzdržanih (od ukupno 8 nazočnih vijećnika)- prigovor je jednoglasno odbijen čime se donosi

**Odluka o prigovoru**

koja se prilaže i sastavni je dio ovog zapisnika.

EKO ZELENGRAD j.d.o.o. Kostrena, Žarka Pezelja 39- vijećnici glasuju: 0 ZA prigovor, 8 PROTIV, 0 uzdržanih (od ukupno 8 nazočnih vijećnika)- prigovor je jednoglasno odbijen čime se donosi

**Odluka o prigovoru**

koja se prilaže i sastavni je dio ovog zapisnika.

Prigovor Dane Obradovića iz Bruvna, Bruvno 90- vijećnici glasuju: 8 ZA prigovor, 0 PROTIV, 0 uzdržanih (od ukupno 8 nazočnih vijećnika)- prigovor je jednoglasno usvojen čime se donosi

**Odluka o prigovoru**

koja se prilaže i sastavni je dio ovog zapisnika.

Prigovor Dane Miljuša iz Deringaja, Deringaj 73- vijećnici glasuju: 8 ZA prigovor, 0 PROTIV, 0 uzdržanih (od ukupno 8 nazočnih vijećnika)- prigovor je jednoglasno usvojen čime se donosi

**Odluka o prigovoru**

koja se prilaže i sastavni je dio ovog zapisnika.

Prigovor Obiteljskog poljoprivrednog gospodarstva Darka Tankosića iz Dugopolja, Dugopolje 11, vijećnici glasuju: 0 ZA prigovor, 7 PROTIV, 1 uzdržan (od ukupno 8 nazočnih vijećnika)- prigovor je odbijen većinom glasova, čime se donosi

**Odluka o prigovoru**

koja se prilaže i sastavni je dio ovog zapisnika.

**Ad/2** Prijedlog Odluke o donošenju Programa raspolaganja poljoprivrednim zemljištem u vlasništvu Republike Hrvatske za područje Općine Gračac

Načelnica: prema odredbama čl. 29. Zakona o poljoprivrednom zemljištu predviđen je ovaj postupak. I do sada je poljoprivredno zemljište bilo kroz razne oblike tema na vijeću. Slavica je rekla- kako se moglo donijeti tako brzo, a prije nije godinama. Sada je propisana forma i stavljeni na raspolaganje resursi. Imamo oko 32 tisuće hektara, 40 tisuća sa suvlasnicima. To nije isto kao kod drugih, malih općina. Program ovime nije definitivno završen, znamo da gotovo nema zemljišta koje nije u poticaju. Oko 1500 hektara je sada aktivno u privremenom rasplaganju od prije, kad se usvoji program, kad prikupimo svu dokumentaciju, na programu će se raditi narednih godna 5-6 da bi se doveo u red, kako ste i sami rekli. Ako ga sada ne usvojimo nema načina da to vratimo, ako ne mi, mora županija u roku od 30 dana, a mi bi platili izradu i ostali bez prihoda. Mi ćemo tu imati prihode, ali iz njih će se i uložiti u ceste i slično. Ne mora nitko naglašavati koliko je bitan ovaj program, jedan je od najvažnijih akata. Bit će izmjena kad dobijemo karte i potvrde, ista procedura, samo bih molila u uvodu na str. 3. iza teksta „Temeljem ovog Programa Općinsko vijeće„ treba izbaciti „i načelnik“ jer vijeće, odnosno vi ste nadležno tijelo za donošenje odluka o raspisivanju natječaja, neka se usvoji s tom korekcijom. Od krucijalne je važnosti da se Program donese da ne izgubimo pravo. Anka Šulentić: vidjeli ste da program sadrži ukupnu površinu, podatke o dosadašnjem raspolaganju, prijedlog maksimalne površine za zakup 1000 hektara. Zakonski rok je tri mjeseca da donesemo program, nakon dvadeset dana tek je izašao pravilnik o dokumentaciji, čime je od tri mjeseca uzeto još 20 dana, cijela Hrvatska mora raditi programe u isto vrijeme, pojedina tijela istovremeno izdaju potvrde i dokumentaciju za više jedinica, od Hrvatskih šuma još nismo dobili ništa, od Centra za razminiranje smo dobili očitovanje da nismo u minsko sumnjivom području, od županijskog ureda za prostorno uvjerenja o statusu po prostornom planu i da li je P1 ili P2 dobili smo samo za Omsicu, Palanku i Zrmanju, ostalo nismo. Dobili smo potvrdu da nema planiranog sustava javnog navodnjavanja. Ured državne uprave očitovao nam se da ne mogu odrediti površine za povrat jer se predmeti nalaze na 2-stupanjskom rješavanju. Hrvatske vode- imamo dva nadležna sliva- Rijeka i Split. Od Rijeke smo dobili sva očitovanja, a od Splita samo 7 općina. Od suda smo zemljišno- knjižne izvatke dobili samo za 5 katastarskih općina te za područje Srba da nema knjiga. Bez obzira ako dobijemo suglasnosti ili nas zatraže doradu programa, svakako moramo ići na izmjene i dopune, vidjet ćemo i od šuma što će biti. Veliki dio čestica ima dijelova po katastru, po gruntovnici toga ima još više, vjerovatno zbog prijašnjeg poreza, a u naravi nije tako. Broj parcela i površine sigurno će se mijenjati, no u interesu je usvojiti. Predsjednik- dobili ste i u pisanom i u digitalnom obliku. Otvara raspravu. Prijava za raspravu nema. Vijećnici glasuju: 8 ZA, 0 PROTIV, 0 uzdržanih (od ukupno 8 nazočnih vijećnika)- prijedlog je jednoglasno usvojen, čime se donosi

**Odluku**

**o donošenju Programa raspolaganja poljoprivrednim zemljištem u**

**vlasništvu Republike Hrvatske za područje Općine Gračac**

koja se prilaže i sastavni je dio ovog zapisnika.

**Ad/3** Prijedlog Odluke o izboru ponuditelja

Načelnica: tu je prijedlog odluke o izboru ponuditelja za javnu rasvjetu, istekle su četiri godine, proveden je postupak prikupljanja ponuda, priložen je zapisnik. „Pectus“ je predložen da i dalje. Prijava za raspravu nema. Glasuje se o prijedlogu odluke. Vijećnici glasuju: 8 ZA, 0 PROTIV, 0 uzdržanih (od ukupno 8 nazočnih vijećnika)- prijedlog je jednoglasno usvojen, čime se donosi

**Odluka**

**o izboru ponuditelja**

koja se prilaže i sastavni je dio ovog zapisnika.

**Ad/4** PrijedlogOdluke o izmjenama i dopunama Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Gračac. Ispred načelnice kao predlagatelja objašnjava Svjetlana Valjin: donijeli smo Plan gospodarenja otpadom, s obzirom da se tada još nije znalo kako će Fond za zaštitu okoliša i energetsku učinkovitost točno definirati natječaj za spremnike na koji smo se mi već prijavili, metodologija se mijenjala već 5 puta zbog neusklađenih načina i potreba. Naša postojeća odluka malo se razlikovala od metodologije pa se sada čl. 12. dopunjava da, osim standardnih veličina, imamo i druge tipove spremnika i sl. Prijava za raspravu nema. Glasuje se o prijedlogu odluke. Vijećnici glasuju: 8 ZA, 0 PROTIV, 0 uzdržanih (od ukupno 8 nazočnih vijećnika)- prijedlog je jednoglasno usvojen, čime se donosi

**Odluka o izmjenama i dopunama**

 **Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Gračac**

koja se prilaže i sastavni je dio ovog zapisnika.

Završeno u 18, 20 sati.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**